Proiect de lege: Persoanele condamnate pentru infracțiuni comise împotriva copiilor nu vor mai putea candida la alegerile locale și parlamentare.
Abuzatorii de copii nu vor mai putea fi aleși în primării, consilii locale sau județene și Parlament. Proiectul de lege a fost depus în urma situație din comuna Șotrile, unde a fost reales primarul care fusese condamnat pentru pornografie infantilă. Inițiatorii proiectului de lege susțin că au primit numeroase mesaje din partea cetățenilor îngrijorați de rezultatul alegerilor de dumincă.
Persoanele condamnate definitiv pentru infracțiuni grave comise împotriva copiilor nu vor mai putea candida la alegerile locale și parlamentare, potrivit unui proiect de lege depus ca urmare a situației din comuna Șotrile, unde primarul, condamnat pentru pornografie infantilă, a fost reales."Noi credem că persoanele care au fost condamnate definitiv pentru infracțiuni grave împotriva copiilor nu pot să fie alese să gestioneze comunități sau să decidă legi pentru întreaga națiune", afirmă deputatul USR PLUS Cătălin Teniță, unul dintre inițiatorii proiectului.Deputații USR PLUS Diana Stoica, Cătălin Teniță și Monica Berescu precizează că au depus acest proiect de lege în contextul în care au primit foarte multe mesaje din partea cetățenilor îngrijorați de rezultatul alegerilor de duminică, când Bogdan Davidescu, primarul comunei Șotrile din Prahova, condamnat pentru pornografie infantilă, a fost reales. Peste 50 de parlamentari au semnat deja pentru a susține această inițiativă."Obiectivul acestui proiect de lege este să corecteze ceva ce n-ar fi trebuit să existe vreodată. Să reparăm legile proaste care au permis acestor infractori și abuzatori să ajungă vreodată în fruntea primăriilor sau a altor instituții ale statului", declară Diana Stoica.Inițiatorii propun completarea Legii 115/2015 pentru alegerea autorităților administrației publice locale publicată în Monitorul Oficial nr. 349 din 20 mai 2015, Partea I și a Legii 208/2015 privind alegerea Senatului şi a Camerei Deputaţilor publicată în Monitorul Oficial nr. 553 din 24 iulie 2015, Partea I, cu următoarele prevederi: "Nu pot fi alese persoanele condamnate definitiv pentru comiterea de infracțiuni contra vieții, contra libertății persoanei, privind traficul și exploatarea persoanelor vulnerabile, contra libertății și integrității sexuale și rele tratamente aplicate minorului, dacă victimele sunt minori la data săvârșirii faptelor și nu a intervenit reabilitarea judecătorească sau nu a fost împlinit termenul de reabilitare.".